Joshua 20 | Bibele e Inthaneteng | Phetolelo ea Lefatše le Lecha
20 Joale Jehova a bua le Joshua, a re: 2 “Bua le bara ba Iseraele, u re, ‘Fanang ka metse ea setšabelo+ eo ke buileng le lōna ka eona ka Moshe, 3 bakeng sa hore ’molai+ ea bolaeang moea e se ka morero a sa tsebe a balehele moo; e tla ba setšabelo mopheteletsing oa mali bakeng sa lōna.+ 4 O tla balehela+ ho o mong oa metse ena le ho ema monyako oa heke+ ea motse ’me a bue mantsoe a hae moo banna ba baholo+ ba motse oo ba ntseng ba utloa; ba tla mo amohela motseng ho bona le ho mo fa sebaka ’me o tla lula le bona. 5 Haeba mopheteletsi oa mali a mo lelekisa, joale ha baa lokela ho nehelana ka ’molai letsohong la hae;+ etsoe e ne e le ka ho se tsebe a ileng a bolaea oa habo, ’me o ne a sa mo hloea pele.+ 6 O tla lula motseng oo ho fihlela a ema ka pel’a phutheho bakeng sa kahlolo,+ ho fihlela lefung la moprista ea phahameng+ ea sebeletsang matsatsing ao. Joale ke hona ’molai a ka khutlang,+ ’me o tla kena motseng oa habo le ka tlung ea hae, ho kena motseng oo a neng a balehile ho oona.’” 7 Tumellanong le hoo ba fa Kedeshe+ e Galilea boemo bo halalelang sebakeng se lithaba sa Nefthali, le Shikeme+ e sebakeng se lithaba sa Efraime, le Kiriathe-arba,+ ke ho re, Hebrone, e sebakeng se lithaba sa Juda. 8 Sebakeng sa Jordane, Jeriko, nģ’a bochabela ba fana ka Bezere+ lefeelleng le sehlabeng ho tsoa molokong oa Rubene,+ le Ramothe+ e Gileade ho tsoa molokong oa Gade, le Golane+ e Bashane ho tsoa molokong oa Manase. 9 Ena ea e-ba metse e behetsoeng bara bohle ba Iseraele le mojaki ea lulang e le mojaki har’a bona, e le hore mang kapa mang ea bolaeang moea e se ka morero+ a balehele moo, e le hore a se ke a shoa ka letsoho la mopheteletsi oa mali ho fihlela a ema ka pel’a phutheho.+